**-ร่าง -**

**ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ**

**เรื่อง หลักเกณฑ์การกำหนดหมวดหมู่และการจัดลำดับบริการโทรทัศน์ที่ไม่ใช้คลื่นความถี่**

**พ.ศ. ....**

**------------------------------------------**

 โดยที่เป็นการสมควรให้มีหลักเกณฑ์การกำหนดหมวดหมู่และการจัดลำดับบริการโทรทัศน์ที่ไม่ใช้คลื่นความถี่ เพื่อให้สอดคล้องกับประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง หลักเกณฑ์และวิธีการอนุญาตให้บริการโครงข่ายกระจายเสียงหรือโทรทัศน์ พ.ศ. ๒๕๕๕ ข้อ ๑๒ (๒๕) ซึ่งกำหนดเงื่อนไขในการอนุญาต โดยผู้รับใบอนุญาตจะต้องจัดเรียงหมวดหมู่หรือจัดลำดับบริการกระจายเสียงหรือโทรทัศน์ตามที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติกำหนด และเป็นการยกระดับคุณภาพการให้บริการโทรทัศน์เพื่อให้ประชาชนได้รับบริการที่มีคุณภาพด้านเนื้อหา เทคนิค และความหลากหลายของสื่อและเทคโนโลยี ตลอดจนเป็นการอำนวยความสะดวกในการเข้าถึงบริการดังกล่าว

 อาศัยอำนาจตามความในมาตรา ๒๗ (๖) (๒๔) แห่งพระราชบัญญัติองค์กรจัดสรร
คลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม
พ.ศ. ๒๕๕๓ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๕ มาตรา ๓๖ มาตรา ๔๑ มาตรา ๔๓ มาตรา ๔๕ มาตรา ๔๖ มาตรา ๔๗ มาตรา ๖๑ และมาตรา ๖๔ ของรัฐธรรมนูญแห่งราชอาณาจักรไทยบัญญัติให้กระทำได้ โดยอาศัยอำนาจ
ตามบทบัญญัติแห่งกฎหมาย คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ จึงกำหนดหลักเกณฑ์การกำหนดหมวดหมู่และการจัดลำดับบริการโทรทัศน์ที่ไม่ใช้คลื่นความถี่ ไว้ดังต่อไปนี้

 ข้อ ๑ ประกาศนี้เรียกว่า “ประกาศคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ เรื่อง หลักเกณฑ์การกำหนดหมวดหมู่และการจัดลำดับบริการโทรทัศน์ที่ไม่ใช้คลื่นความถี่ พ.ศ. ....”

 ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ในประกาศนี้

 “ผู้รับใบอนุญาต” หมายความว่า ผู้ได้รับอนุญาตหรือได้รับใบอนุญาตตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ว่าด้วยหลักเกณฑ์และวิธีการอนุญาตให้บริการโครงข่ายกระจายเสียงหรือโทรทัศน์ ซึ่งให้บริการแก่ผู้รับใบอนุญาตให้บริการโทรทัศน์ที่ไม่ใช้คลื่นความถี่

 “บริการโทรทัศน์ที่ไม่ใช้คลื่นความถี่” หมายความว่า การส่งข่าวสารสาธารณะหรือรายการไปยังเครื่องรับที่สามารถรับชมหรือรับฟังการให้บริการนั้น ๆ ได้ ซึ่งไม่ต้องขอรับการจัดสรรคลื่นความถี่ตามกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม

 “คณะกรรมการ” หมายความว่า คณะกรรมการกิจการกระจายเสียงและกิจการโทรทัศน์

 “สำนักงาน” หมายความว่า สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ

 ข้อ ๔ ผู้รับใบอนุญาตมีหน้าที่จัดหมวดหมู่บริการโทรทัศน์ที่ไม่ใช้คลื่นความถี่ ดังนี้

 (๑) บริการโทรทัศน์ที่เป็นการทั่วไปตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง หลักเกณฑ์การเผยแพร่กิจการโทรทัศน์ที่ให้บริการเป็นการทั่วไป

 (๒) บริการโทรทัศน์ประเภทข่าวทั่วไปหรือเหตุการณ์ปัจจุบัน ซึ่งเป็นการนำเสนอข่าวสาร เหตุการณ์ ข้อเท็จจริง หรือความคิดเห็นที่ส่งผลกระทบต่อผู้รับสารในวงกว้าง

 (๓) บริการโทรทัศน์สำหรับเด็ก เยาวชน ครอบครัว ผู้สูงอายุ คนพิการ และผู้ด้อยโอกาส ซึ่งเป็นการนำเสนอเนื้อหาด้านการเรียนรู้ การพัฒนาคุณภาพชีวิตของเด็ก เยาวชน ครอบครัว ผู้สูงอายุ คนพิการ หรือส่งเสริมความสัมพันธ์อันดีในสถาบันครอบครัว

 (๔) บริการโทรทัศน์เพื่อการศึกษา ศาสนา ศิลปวัฒนธรรม วิทยาศาสตร์ เทคโนโลยี สิ่งแวดล้อม หรือส่งเสริมอาชีพ

 (๕) บริการโทรทัศน์ประเภทกีฬา การท่องเที่ยว หรือส่งเสริมสุขภาพ

 (๖) บริการประเภทปกิณกะบันเทิงและอื่น ๆ ซึ่งเป็นการนำเสนอเนื้อหาที่หลากหลาย เพื่อเน้นให้ความบันเทิงแก่ผู้ชมรายการ

 ข้อ ๕ ผู้รับใบอนุญาต ต้องจัดลำดับหมวดหมู่บริการโทรทัศน์ที่ไม่ใช้คลื่นความถี่ ดังนี้

 ลำดับที่ ๑ หมวดหมู่บริการโทรทัศน์ที่เป็นการทั่วไปตามข้อ ๔ (๑)

 ลำดับที่ ๒ หมวดหมู่บริการโทรทัศน์อื่นๆ โดยให้ผู้รับใบอนุญาตจัดหมวดหมู่บริการโทรทัศน์ตามข้อ ๔ (๒) (๓) (๔) (๕) และ (๖) ทั้งนี้ อาจสลับลำดับหมวดหมู่บริการโทรทัศน์ หรือยกเว้นหมวดหมู่บริการโทรทัศน์ได้ตามความประสงค์ของผู้รับใบอนุญาต

 ห้ามมิให้ผู้รับใบอนุญาตแสวงหาผลประโยชน์ใด ๆ หรือเลือกปฏิบัติจากการจัดลำดับหมวดหมู่บริการโทรทัศน์ที่ไม่ใช้คลื่นความถี่ดังกล่าว

 ข้อ ๖ การจัดลำดับหมวดหมู่บริการโทรทัศน์ที่ไม่ใช้คลื่นความถี่ จะต้องได้รับความเห็นชอบจากคณะกรรมการก่อนให้บริการ

 ผู้รับใบอนุญาตอาจขอเปลี่ยนแปลงการจัดลำดับหมวดหมู่บริการโทรทัศน์ที่ไม่ใช้คลื่นความถี่ได้ โดยขอความเห็นชอบจากคณะกรรมการก่อนทำการเปลี่ยนแปลงไม่น้อยกว่าสามสิบวัน

 ข้อ ๗ การดำเนินการอื่นใดนอกเหนือจากที่กำหนดไว้ในข้อ ๕ ต้องได้รับอนุญาตจากคณะกรรมการก่อน

 ข้อ ๘ ผู้รับใบอนุญาตที่ให้บริการอยู่ในวันที่ประกาศนี้ใช้บังคับ ให้ขอความเห็นชอบการจัดลำดับหมวดหมู่บริการโทรทัศน์ที่ไม่ใช้คลื่นความถี่จากคณะกรรมการภายในหกสิบวันนับแต่วันที่ประกาศนี้มีผลใช้บังคับ

 ประกาศ ณ วันที่ พ.ศ. ....

 พันเอก

 (นที ศุกลรัตน์)

 ประธานกรรมการกิจการกระจายเสียงและกิจการโทรทัศน์

 ปฏิบัติหน้าที่แทน ประธานกรรมการกิจการกระจายเสียง

 กิจการโทรทัศน์ และกิจการโทรคมนาคมแห่งชาติ